《齐天乐·三至滕王阁叠前韵》
清代·黄之隽

江帆屡载轻蓑到，船头互衔船尾。万舶成喧，孤踪向寂，仍觅栏杆来倚。

晴暾乍起。见几个箯舆，一行珠翠。知是谁家，自惭相遇判荣悴。

前年波暗浪浊，客心惊绝处，今又清水。鹭点平沙，人团峭堞，才领些些春意。

红丝砚洗。傍三寸苔皮，半枝花泪。可许留题，旧游词句里。

作者简介：（1668—1748）清江苏华亭人，字石牧，号𢈪堂。康熙六十年进士，官编修。曾提督福建学政。坐事罢官。性喜藏书，工诗文，著述甚富。有《𢈪堂集》，又集句为《香屑集》。